A Tanács 2003/468/KKBP együttes fellépése

(2003. június 23.)

a fegyverkereskedelem ellenőrzéséről

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) Az Európai Unió fegyverkivitelre vonatkozó magatartási kódexének végrehajtása során a tagállamok megállapodtak abban, hogy megoldást találnak a fegyverkereskedelem ellenőrzésének a problémájára.

(2) A tagállamok folytatták és elmélyítették a fegyverkereskedelemről és az ilyen tevékenységről folytatott tárgyalásaikat, és az alábbiak szerint megállapodtak e tevékenységek nemzeti jogszabályokon keresztül történő ellenőrzését szabályozó rendelkezéssorozatról.

(3) A legtöbb tagállam e tárgyban már hatályos jogszabályokkal rendelkezik, illetve folyamatban van a nemzeti jogszabályok elfogadása.

(4) Az Európai Unió fegyverkivitelről szóló magatartási kódexének 8. operatív rendelkezése értelmében készített negyedik éves beszámolóban a tagállamok vállalták, hogy a már jóváhagyott irányelvek alapján a fegyverkereskedelemről tanácskozást folytatnak azzal a céllal, hogy a tárgyban közös álláspontot fogadjanak el.

(5) A Wassenaari Megállapodásban részt vevő államok egyetértési nyilatkozatban állapodtak meg arról, hogy a fegyverkereskedelmi tevékenységet szabályozó nemzeti intézkedések elfogadását veszik tervbe.

(6) Az Egyesült Nemzeteknek a kézi lőfegyverekről és a könnyű fegyverekről szóló cselekvési programja arra kötelezi az államokat, hogy megfelelő nemzeti jogszabályokat és igazgatási eljárásokat dolgozzanak ki a kézi lőfegyverekkel és a könnyű fegyverekkel folytatott kereskedelem szabályozására, és további intézkedéseket tegyenek a nemzetközi együttműködés javítására a kézi lőfegyverekkel és a könnyű fegyverekkel folytatott tiltott kereskedelem megakadályozása és eltörlése, valamint az ellene folytatott harc tekintetében.

(7) A lőfegyverek, részeik és alkatrészeik, valamint lőszereik tiltott gyártása és kereskedelme elleni, a transznacionális szervezett bűnözés elleni ENSZ-egyezményt kiegészítő ENSZ-jegyzőkönyv a részt vevő tagállamok számára előírja a kereskedelemmel foglalkozók tevékenységének szabályozására szolgáló rendszer létrehozását,

ELFOGADTA EZT AZ EGYÜTTES FELLÉPÉST:

1. cikk

(1) Ezen együttes fellépés célja a fegyverkereskedelem ellenőrzése, az ENSZ, az EU és az EBESZ által a fegyverkivitelre alkalmazott embargó, valamint az Európai Unió fegyverkivitelről szóló magatartási kódexében foglalt követelmények kijátszásának megakadályozása.

(2) E cél elérése érdekében a tagállamok gondoskodnak arról, hogy a fegyverkereskedelemről szóló jelenlegi vagy a jövőbeni nemzeti jogszabályaik összhangban legyenek az alábbiakban megállapított rendelkezésekkel.

2. cikk

(1) A tagállamok megtesznek minden szükséges intézkedést a területükön lebonyolított kereskedelem ellenőrzésére. A tagállamokat arra is ösztönzik, hogy vegyék fontolóra területükön lakóhellyel vagy székhellyel rendelkezők által az állam területén kívül folytatott kereskedelemi tevékenység ellenőrzését.

(2) A tagállamok megteremtik a törvényes kereskedelem világos jogi kereteit.

(3) Az (1) bekezdés alkalmazásában a kereskedelmi tevékenység olyan magánszemély vagy szervezet által végzett tevékenység:

- amelyek az EU által használt katonai felszerelések közös listáján szereplő tételeknek harmadik országból egy másik harmadik országba történő átvitelére vonatkozó tárgyalásokat folytatnak vagy üzletkötéseket szerveznek;

vagy

- amelyek a tulajdonukban lévő ilyen tételek harmadik országból másik harmadik országba történő eladásával, vételével és átszállításával foglalkoznak.

E bekezdés rendelkezése nem akadályozza, hogy a tagállamok nemzeti jogszabályaiban e kereskedelmi tevékenység magában foglalja az ilyen tételeknek a saját országuk vagy másik tagállam területéről történő kivitelét.

3. cikk

(1) A kereskedelmi tevékenységhez azon tagállam, ahol azt folytatják és – amennyiben azt a nemzeti jogszabályok előírják – a kereskedő lakóhelye vagy székhelye szerinti tagállam illetékes hatóságától írásbeli engedélyt vagy felhatalmazást kell beszerezni. A szóban forgó kereskedelmi műveletekre vonatkozó írásbeli engedély vagy felhatalmazás iránti kérelmet a tagállamok összevetik az Európai Unió fegyverkivitelre vonatkozó magatartási kódexének rendelkezéseivel.

(2) A tagállamoknak legalább 10 évig meg kell őrizniük az (1) bekezdés értelmében engedélyt szerző magánszemélyekre és szervezetekre vonatkozó adatokat.

4. cikk

(1) A tagállamok azt is előírhatják a kereskedők számára, hogy írásbeli felhatalmazást szerezzenek a kereskedői tevékenység végzésére, és nyilvántartást kell létrehozniuk a fegyverkereskedőkről. A kereskedőként történő nyilvántartásba vétel vagy a kereskedői tevékenység folytatására történő felhatalmazás nem helyettesíti az egyes ügyletekhez szükséges engedély, illetve írásbeli felhatalmazás megszerzésének kötelezettségét.

(2) A nyilvántartásba vétel, illetve a kereskedői tevékenység folytatására való írásbeli felhatalmazás iránti kérelem vizsgálatakor a tagállamok figyelembe vehetik különösen a kérelmezőnek nem jogszerű tevékenységben való múltbeli részvételére vonatkozóan fellelhető nyilvántartásokat is.

5. cikk

(1) A tagállamok egymás közötti és harmadik államokkal folytatott kereskedelmi tevékenységre vonatkozó információk cseréjére szolgáló rendszert hoznak létre. Az információcseréről egyedi megállapodást hoznak létre. E megállapodás külön kitér arra az esetre, amikor több tagállam érintett ugyanazon kereskedelmi ügylet(ek) ellenőrzésében.

(2) Az információcsere különösen a következő területeken történik:

- jogszabályok,

- nyilvántartásban szereplő kereskedők (szükség szerint),

- információ a kereskedőkről,

- (szükség szerint) a nyilvántartásba vétel és az engedély iránti kérelem elutasítása.

6. cikk

Minden tagállam megfelelő szankciókat – beleértve a büntető szankciókat is – állapít meg a fegyverkereskedelem ellenőrzése hatékony végrehajtásának biztosítására.

7. cikk

Ez a közös álláspont az elfogadásának napján lép hatályba.

8. cikk

Ezt a közös álláspontot az Európai Unió Hivatalos Lapjában ki kell hirdetni.

Kelt Brüsszelben, 2003. június 23-án.

a Tanács részéről

az elnök

G. Papandreou

--------------------------------------------------